AIŠKINAMASIS MEMORANDUMAS

1.PASIŪLYMO APLINKYBĖS

•Pasiūlymo pagrindimas ir tikslai

Europos Sąjungos energinių produktų ir elektros energijos apmokestinimas reglamentuojamas 2003 m. spalio 27 d. Tarybos direktyva 2003/96/EB, pakeičiančia Bendrijos energetikos produktų ir elektros energijos mokesčių struktūrą (toliau – Energijos mokesčių direktyva, arba Direktyva).

Pagal Direktyvos 19 straipsnio 1 dalį, be Direktyvoje, visų pirma jos 5, 15 ir 17 straipsniuose išdėstytų nuostatų, Taryba, remdamasi Komisijos pasiūlymu, gali vieningai leisti bet kuriai valstybei narei toliau atleisti nuo mokesčių ar juos sumažinti remiantis konkrečios politikos sumetimais.

Švedija siekia gauti leidimą laikinai sumažinti nacionalinius mokesčių tarifus benzinui, nežymėtam gazoliui ir ekvivalentiškiems degalams, naudojamiems kaip variklių degalai, iki mažesnio lygio nei Direktyvos I priedo A lentelėje nustatytas minimalaus apmokestinimo lygis.

Prašomas galiojimo laikotarpis – trys mėnesiai ir jis nėra ilgesnis nei pagal Energijos mokesčių direktyvos 19 straipsnio 2 dalį leidžiamas maksimalus laikotarpis.

2022 m. gegužės 6 d. raštu Švedijos valdžios institucijos pranešė Komisijai apie savo ketinimą taikyti šią laikiną priemonę. 2022 m. gegužės 19 ir 24 d. buvo pateikta papildomos informacijos.

Švedijos valdžios institucijų teigimu, priemonės tikslas – sumažinti dėl neseniai įvykusių geopolitinių įvykių išaugusias šalies mažmenines benzino ir dyzelino kainas, kurios turi tiesioginį poveikį tiek namų ūkiams, tiek įmonėms. Jos pabrėžė, kad Švedijoje – retai apgyvendintoje šalyje – yra didelė dalis gyventojų, kurie vykti į darbą ir kitais kasdieniais reikalais gali tik automobiliais.

Kaip nurodė tos valdžios institucijos, benzino kaina padidėjo maždaug 2,50 SEK už litrą: nuo 19,39 SEK/l 2022 m. vasario 24 d. iki 21,93 SEK/l 2022 m. gegužės 16 d. Dyzelino kaina per tą patį laikotarpį padidėjo 2,14 SEK už litrą: atitinkamai nuo 21,82 SEK/l iki 23,96 SEK/l. Per tą laikotarpį akcizas sumažintas 1,80 SEK/l. Tačiau kai nuvažiuojama 15 000 kilometrų per metus, o 100 kilometrų degalų sąnaudos yra 6 litrai, mėnesinės išlaidos degalams padidėjo maždaug 160–190 SEK.

Toliau esančioje lentelėje, kurią pateikė Švedijos valdžios institucijos, nurodytos degalų kainos už litrą ir kainos komponentai kiekvieno mėnesio nuo 2022 m. sausio iki balandžio mėn. 25-ą dieną, taip pat kaina 2022 m. gegužės 20 d.

2022 m. gegužės mėn. Švedijos akcizas benzinui buvo 5,37 SEK/l, o dyzelinui – 3,35 SEK/l. Jį sudaro energijos mokestis ir anglies dioksido mokestis, taikomas išleidimo vartoti metu. Kartu šie komponentai atitinka Direktyvoje nustatytą minimalų apmokestinimo lygį.

Švedija prašo leisti laikinai iki nulio sumažinti abiejų produktų akcizo energijos mokesčio komponentą, bet palikti nepakeistą CO2 mokesčio komponentą, kaip nurodyta jos nacionalinio parlamento prašyme. Taip sumažinus energijos mokesčio komponentą (atitinkamai 2,73 SEK už litrą benzino ir 1,06 SEK už litrą dyzelino), mokesčių tarifai taptų mažesni (maždaug 30 proc.) už minimalius ES taikomus apmokestinimo lygius.

Švedijos valdžios institucijų teigimu, akcizas yra vienintelis kainos komponentas, kurį Švedija gali kontroliuoti, kad sumažintų mažmeninę kainą trumpuoju laikotarpiu. Todėl, jų nuomone, nukrypti leidžianti nuostata yra būtina siekiant ištaisyti dabartinę Švedijoje susidariusią padėtį.

Šiuo mokesčių sumažinimu galės naudotis visi, kuriems taikomas benzino ir dyzelino akcizas.

Numatomos biudžeto išlaidos sudaro 3,5 mlrd. SEK (2,1 mlrd. SEK – dėl benzino mokesčio sumažinimo, o 1,4 mlrd. SEK – dėl dyzelino mokesčio sumažinimo).